als_Latn dik_Latn sag_Latn
Ministria e Brendshme: Nuk kemi konkluzion për firmën e falsifikuar (Burimi: Gazeta Shqip, gazeta-shqip.com)
Qarku i Fierit
Prokuroria kërkoi ekspertimin e firmës së këshilltarit Dogani
Dogani rezulton se më datë 24 prill, kur u zhvillua mbledhja e këshillit, ka qenë në Greqi
Konflikti mes së djathtës dhe së majtës për zotërimin e Qarkut të Fierit, duket se nuk do të gjejë zgjidhje kurrë. Ky konstatim duket më pranë se kurrë, tashmë që në Prokurorinë e Fierit ka mbërritur përgjigjja e laboratorit të kriminalistikës në Ministrinë e Brendshme për dyshimet mbi falsifikimin e firmës së një këshilltari, që më 24 prill të këtij viti, kur u zhvillua mbledhja e të djathtëve, ndodhej jashtë shtetit. Laboratori, i cili ka mbajtur për pesë muaj aktet e ekspertimit, me qëllim për të zbuluar nëse firma ishte e falsifikuar apo jo, ka dalë në një konkluzion pa përfundim. Në përgjigjen zyrtare, Ministria e Brendshme deklaron se “nuk mund të konkludojë nëse firma është falsifikuar apo jo”, duke lënë sërish në udhëkryq këtë çështje, ndërkohë që është i vetmi institucion zyrtar shqiptar që mund ta jepte këtë konkluzion. Pas gati pesë muajsh, Prokuroria e Fierit është kthyer pas në kohë, pasi përgjigjja e ekspertëve nuk qartëson ndonjë gjë rreth falsifikimit të dyshuar nga prokuroria. Ekspertët duhej të krahasonin firmën e këshilltarit të Qarkut Fier, Eduard Dogani, me atë të gjendur në listëprezencën e mbledhjes së 24 prillit, pasi dyshohej se ishte hedhur nga një zyrtar i Komunës Strum.
Përgjigjja
Burime të gazetës “Shqip” kanë bërë dje me dije, se rezultati i ekspertëve të laboratorit kriminalistik ka mbërritur javën e kaluar në Prokurorinë e Fierit dhe se aty nuk ka një qëndrim të qartë në interpretimin e kryer. Burimet e sipërcituara pohojnë se ekspertët e Ministrisë së Brendshme kanë dalë në përfundimin se nuk mund të konkludonin nëse firma e këshilltarit Eduard Dogani, i cili ditën e mbledhjes ndodhej në Greqi, ishte falsifikuar ose jo nga personi i dyshuar prej hetuesve të akuzës. Pas sekuestrimit të listëprezencës së mbajtur në mbledhjen e 24 prillit, të drejtuar nga kryetari i djathtë i qarkut, Artur Shehu, prokuroria konstatoi faktin e denoncuar më parë në gazetën “Shqip” dhe në emisionin investigativ “Fiks Fare”, se aty gjendej edhe firma e këshilltarit Eduard Dogani, i cili atë ditë nuk ndodhej në Shqipëri. Kjo, pasi nga verifikimi i kryer në sistemin TIMS, rezultonte se Dogani ishte larguar drejt Greqisë më datë 23 prill dhe ishte rikthyer pas datës 24, kur u mbajt mbledhja. Fakti se këshilltari Dogani nuk gjendej fizikisht në Shqipëri ngriti dyshimet e prokurorisë se firma e tij mund të ishte falsifikuar nga dikush tjetër.
Hetimet
Nga hetimet paraprake të kryera nga prokuroria, rezulton se në listën në të cilën Artur Shehu pretendon se në mbledhjen e organizuar prej tij më datë 24 prill morën pjesë 49 këshilltarë, në listë-prezencën e mbajtur aty, figurojnë edhe firmat e tre këshilltarëve, të cilët sipas kallëzimit të kryetarit të majtë, Vangjel Ndreka, nuk kanë qenë të pranishëm. Veç firmës së këshilltarit të Komunës Strum, Eduard Dogani, në listë-prezencën e mbajtur në mbledhjen e të djathtëve gjenden edhe firmat e këshilltarit të Komunës së Rremasit të Rrethit të Lushnjës, Veiz Dervishi dhe ajo e këshilltarit tjetër, Aulent Toli. Të dy këta këshilltarë kanë kryer nga një deklaratë noteriale, ku pohojnë se nuk kanë marrë pjesë në mbledhjen e drejtuar nga Artur Shehu, të cilën e kanë dorëzuar edhe në prokurori. Madje, në pamjet e transmetuara në emisionin investigativ “Fiks Fare” vërehej qartë se këshilltari Aulent Toli ishte i pranishëm në mbledhjen e zhvilluar po atë ditë në ambientet e Bashkisë Fier, të drejtuar nga kryetari i majtë i Qarkut të Fierit, Vangjel Ndreka dhe jo në atë të organizuar nga të djathtët. Prokuroria ka sekuestruar të gjitha pamjet e transmetuara në “Fiks Fare”, nga ku ka konkluduar se gjatë kryerjes së apelit në mbledhjen e të djathtëve, në vend të këshilltarit Eduard Dogani ka ngritur dorën punonjësi i policisë ndërtimore të Komunës Strum, Dashnor Agaçe. Ky fakt u denoncua fillimisht në emisionin “Fiks Fare”, kur Agaçe ka pohuar para kamerës me zë e figurë, se ishte ai që e kishte ngritur dorën në vend të këshilltarit Dogani. Ndërkaq, pritet që Prokuroria e Fierit të kërkojë riekspertim të firmës së gjendur përbri emrit të këshilltarit Eduard Dogani, në listë-prezencën e mbajtur në mbledhjen e të djathtëve. Burimet e sipërcituara sqaruan dje për gazetën, se edhe të dhënat e siguruara nga TIMS vërtetojnë faktin se firma e Doganit është e falsifikuar, por rezultati jo i qartë i ekspertimit shpëton nga ndjekja penale autorin.
07.11.2012
Burimi: Gazeta Shqip
als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn